Magyar Csaba méltatása

A Magyar Vakok és Gyengénlátók Országos Szövetségének elnöksége 2025-ben a látássérült diákok érdekében tanúsított több évtizedes elkötelezett pedagógiai munkája, valamint a vak fiatalok zenei oktatását, tehetséggondozását támogató szakmai elhivatottsága elismeréseként Louis Braille-emlékérmet adományoz Magyar Csabának. 

Magyar Csaba zenetanár 1993-ban, fiatal diplomásként kezdett tanítani a Vakok Iskolájában. Számára nem volt ismeretlen ez a közeg, hiszen előtte az iskola kiemelkedő tehetségű diákja volt. 

Zongoratanárként a zeneterápiás neveléstől a tehetséggondozásig minden területen lelkesen foglalkozik tanítványaival. Célja, hogy megismerjék, megszeressék a komolyzenét, zongorajátékuk saját és mások örömét szolgálja. Az iskolai népdaléneklő verseny szervezőjeként a magyar népdalkincs megőrzéséért és fennmaradásáért dolgozik.

Számtalan versenyre, intézményi koncertre, zenei gálára készít fel tanulókat. Vak tanítványai közül többen konzervatóriumi tanulmányaik során mélyíthették el zenei ismereteiket. Az iskolai ünnepségeken a tanulókkal együtt lép fel, ezzel is emelve a műsorok színvonalát.
Hazai és külföldi pedagógusokkal osztja meg szakmai tapasztalatait, főiskolások látogatják óráit. Közvetlen kollégáit és sorstársait teljes odaadással támogatja, segíti. A legelhivatottabb szakmaiság jellemzi munkáját.

A pontírás használata iránti elköteleződését bizonyítja az MVGYOSZ Braille-bizottságában végzett odaadó tevékenysége, valamint hogy az olvasás örömét hangsúlyozva 2024-ben a Vakok és Gyengénlátók Szabolcs-Szatmár-Bereg Megyei Egyesülete elnökével, Nemes-Nagy Tündével közösen életre hívták a Braille-maraton rendezvényt, mellyel hagyományt teremtettek.

Magyar Csaba egyik alapító tagja volt a világsikereket elérő Ungária Zongoranégyesnek, mely 15 éven keresztül öregbítette Magyarország és a látássérült zenészek hírnevét. 

Kitüntetéséhez szívből gratulálunk!
